**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Законa о потврђивању Споразума о међусобном признавању професионалних квалификација за медицинске сестре, докторе ветеринарске медицине, магистре фармације и бабице у контексту Централно-европског споразума о слободној трговини, садржан је у члану 99. став 1. тачка 4 Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

На Самиту лидера западног Балкана у Софији, одржаног под окриљем Берлинског процеса, потписана и усвојена политичка Декларација лидера Западног Балкана о Заједничком регионалном тржишту (*Common Regional Market – CRM*).

Поменуту Декларацију је потписала председница Владе Републике Србије и овим чином, Република Србија је званично дала подршку и усвојила Акциони план за успостављање Заједничког регионалног тржишта за период 2021–2024. године, који је заснован на четири основне слободе ЕУ (слобода кретања робе, услуга, капитала и људи) и обогаћен плановима за сарадњу у дигиталној, инвестиционој, иновационој и индустријској области. У спровођењу АП поред економија Заподног Балкана, уз подршку ЕК учествују регионалне и међународне организације и то пре свега *RCC* и *CEFTA*, као и Коморски инвестициони форум Западног Балкана – КИФ, Транспортна заједница, Светска банка и други. Потврђивањем Споразума о признавању професионалних квалификација за докторе медицине, докторе стоматологије и архитекте створен је правни оквир за успостављање и развијање сарадње у области признавања професионалних квалификација на простору Западног Балкана, те закључивање Споразума о признавању професионалних квалификација за медицинске сестре, докторе ветеринарске медицине, магистре фармације и бабице у контексту Централно-европског Споразума о слободној трговини представља проширење на четири нова занимања.

Имајући у виду циљеве и приоритете предвиђене Заједничким регионалним акционим планом тржишта 2021-2024 („CRM”) у циљу отклањања препрека за признавање стручних квалификација, усвајањем и применом Оквира Европске уније (ЕУ) за аутоматско признавање стручних квалификација за 7 професија и ЕУ систем аутоматског признавања на основу минималних услова који су потребни, представници економија Западног Балкана (у даљем тексту: Стране), усагласиле су текст Споразума о признавању професионалних квалификација за медицинске сестре, докторе ветеринарске медицине, магистре фармације и бабице у контексту Централно-европског Споразума о слободној трговини.

Стране потписнице су **свесне да рестриктиван приступ у уређењу професионалних квалификација има исти ефекат на мобилност као и дискриминација на националној основи, те ће овим споразумом усагласити минимуме захтева у погледу трајања и врсте образовања и стручног искуства професија медицинске сестре, доктори ветеринарске медицине, фармацеути и бабице. Признавањем квалификација стечених у другој Страни потписници олакшава се мобилност стручњака, што је кључни елемент конкурентности.** С тим у вези, хармонизација прописа и приближавања закона и прописа Страна са правом Европске уније (ЕУ), као и транспоновање Директиве 2005/36/ЕЦ Европског парламента и Савета од 7. септембра 2005. године о признавању професионалних квалификација, измењене Директивом 2013/55/ЕУ Европског парламента и Савета од 20. новембра 2013. године, од великог су значаја у овој области.

Овим споразумом успоставиће се аутоматско признавање професионалних квалификација на основу минималних захтева за четири професије утврђене овим споразумом и поменутом Директивом.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Извршавањем Споразума не стварају се финансијске обавезе за Републику Србију.

**IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ СПОРАЗУМА**

За извршавање овог споразума, није потребно обезбедити  средства у буџету Републике Србије, тако да и за реализацију предметног закона нису потребна средства из буџета Републике Србије.

Уколико се за реализацију наведеног програма буде појавила потреба за непредвиђеним средствима, Министарство просвете ће предвиђене активности спровести у оквиру расположивог буџета, који му буде одобрен за наредну буџетску годину.